Papersnake/gushiwen huggingface dataset:
送王克让员外赴陕西
贝琼（元代）

貂裘万里独冲寒，旧是含香汉署官。
白雪作花人面落，青山如凤马头看。
关中相国资王猛，海内苍生望谢安。
应念东南有遗佚，采芝深谷尚盘桓。
贺新郎·静看春容瘦
葛长庚（宋代）

静看春容瘦。未清明、荼避席，蔷薇出昼。花里流莺骂桃李，似与东风管句。怕虚度、兰亭时候。我也别来天上夕，向年时、感叹湖山旧。旧日事，君知否。玉皇驾出清都晓。就御前、三千神女，指麾八九。化作花神下人世，如把粉团搦就。又一似、玉盘在手。莫是蕊珠亲付属，教小心、劝我杯儿酒。也只得，为陪笑。
宿中竺碧梧轩
林季仲（宋代）

梦破初惊枕簟秋，懒思身世独搔头。
山禽强欲知人事，叶底移时语未休。
三士叹
张云章（清代）

嗟哉燕士左与羊，狗屠不事节义张。楚王好士声播扬，翩然二子同裹粮。

楚南燕北路阻长，山深雨雪雱且凉。桃乎慷慨泪数行，势不两生以一当。

推尔食，解我衣，我才差短死则宜。我能死，尔能生，生见楚王功两成。

道傍十围木，虫蚁穴其腹。古之翳桑人，于焉同一哭。

哀也含泪不敢弹，楚王一见尊大官。树中有友形影乾，陈词再拜王慨叹。

士为我死死不棺，葬之以礼衣冠完。哀也对食忍独餐，下报我友颜不汗。

人间交态多欺谩，吾于二子无讥谗。嗟乎哉！戎夷亦死鲁郭门，彼为国士友何人。
惠崇画
王安石（宋代）

断取沧州趣，移来六月天。
道人三昧力，变化只和铅。
过田文墓
陈洎（宋代）

当年闻奏雍门琴，话著池台泪满襟。
何况今朝陵谷畔，池台无迹可追寻。
和张提举
张耒（宋代）

刺举威寒江国东，自惭多病幸优容。
喜来丈室谈何妙，往拜高轩愿莫从。
宛水春生初绉縠，钟山雪尽见蟠龙。
新年强起寻芳物，零落宫梅白一重。
程泰之尚书挽词
陆游（宋代）

昔在绍兴末，同趋行殿门。
方思寻宿好，忽已奉遗言。
诔行曲台议，饰终明主恩。
高皇旧朝士，今复几人存！
过宝应县新开湖十首
杨万里（宋代）

细雨初如弄隙尘，须臾化作舞空蚊。
作团面旋还分散，只见轻烟与薄云。
点绛唇
晏几道（宋代）

湖上西风，露花啼处秋香老。谢家春草。唱得清商好。

笑倚兰舟，家尽新声了。烟波渺。暮云稀少。一点凉蟾小。
立冬客馆病坐
李英（明代）

羁旅立冬时，凄风擗面吹。
病多丝发短，愁怯雪霜欺。
人事频如幻，纵横一似棋。
寒暄何足问，天地总无私。
从军行
张玉娘（宋代）

三十遴骁勇，从军事北荒。
流星飞玉弹，宝剑落秋霜。
书角吹杨柳，金山险马当。
长驱空朔漠，驰捷报明王。
县内水亭晨兴听讼
钱起（唐代）

晨光起宿露，池上判黎氓。借问秋泉色，何如拙宦情。

磨铅辱利秋，策蹇愁前程。昨夜明月满，中心如鹊惊。

负恩时易失，多病绩难成。会惜寒塘晚，霜风吹杜蘅。
秋兴
陆游（宋代）

老子虽贫未易量，风流犹在小茆堂。
蒲萄锦覆桐孙古，鹦鹉螺斟玉瀣香。
千点荷声先报雨，一林竹影剩分凉。
秋来便有欣然处，新种蓴丝已满塘。
大衍易吟四十首
方回（元代）

讼吉观西伯，师中验太公。
得人师不战，反已讼无终。
竹阁
徐集孙（宋代）

昔日孤山像，重移阁几春。
骚名垂句法，遗爱稔邦民。
雨剥一碑古，风摇万竹新。
来游兴感慨，谁继若而人。
古诗
周馨桂（清代）

陋哉苏季子，刺股学纵横。愚哉朱翁子，富贵戕其生。

昂藏大丈朱，宠辱何容情。皇天生我才，用舍随所令。

处则为龙潜，出则为凤鸣。交游二十载，所得殊少人。

偶有相契者，薄言存其真。亦有强谀墓，弃置不复陈。

颇怪世上人，白眼施贱贫。盖棺亦已朽，谀墓文又珍。

曷不及生前，折节下斯文。
元宫词 其三十四
周宪王（明代）

金风苑树日光晨，内侍鹰坊出入频。遇着中秋时节近，剪绒花绩斗鹌鹑。
书巢五咏 其五 空酒壶
陆游（宋代）

铜壶受五升，中贮太古醇。相从亦已久，一朝委流尘。

我岂少恩哉，白头乃如新。谁知矮道士，亦作斥仙人。
点绛唇·把酒留春
元好问（金朝）

把酒留春，醉扶红袖花前倒。落花风扫。红雨深芳草。又恨春迟，又恨春归早。花应笑。惜春人老。枉被春风恼。
十月朔日偶书
王十朋（宋代）

去年此日对清光，圣德能容一介狂。言略施行非不遇，身虽疏外亦何妨。
小饮 其一
韩淲（宋代）

玉梅吹雪乱香云，箫鼓声中万室春。谁信长安有閒地，啸吟风物两三人。
秋暮田园杂兴二首 其一
叶颙（元代）

浊酒满斟自适，柴门虽设常关。与老为期白发，相看无厌青山。
咏石
宋祁（宋代）

胜具论终古，寻幽属政成。
待时藏磊落，得地鬬峥嵘。
锦驳苔文露，虹浮玉气明。
梦池分到影，窗岫讓吟情。
乍恐翻湘燕，真疑刻汉鲸。
滴秋湖溜入，触晓寺云生。
紫汉仙机远，西陵客棹轻。
映花雕槛接，碍竹翠鞭横。
扣鼓非临岸，传书异穀城。
愿将侯鹊瑞，旦暮奉承平。
答吴汉槎借读通鉴纲目 其二
方孝标（清代）

胡天汉日月，宋代鲁春秋。彤管当年笔，牙签昔日楼。

行厨原自富，腹笥更相谋。茅屋清镫意，宁徒慰旅愁。
忆旧寄戴亚卿酬麦饭豆粥厚意 其二
湛若水（明代）

能忘安道十年情，方刻新题光欲生。二叟生生如见访，水迎山送到增城。
卷荷
吾丘衍（元代）

破荇穿萍碍绿波，双尖摇荡碧云柯。水荷要织芙蓉锦，借与鲛人紫玉梭。
眼波媚 别忆
胡薇元（清代）

缠绵碧玉破瓜年。娇小谢华铅。入伊心里，非关酒后，即在愁边。

分明彊笑难抛却，消息透人前。黏泥带絮，思量解脱，欲叩臞禅。
夜赋
陆游（宋代）

小斋寂寂似禅寮，卧数更筹觉夜遥。
帐外残灯欺不寐，梁间栖燕伴无聊。
江湖蹭蹬朱颜改，忧患侵凌壮志消。
挂旆天山少年事，此身终负圣明朝。
圭峰溪居寄怀韦曲曹秀才
李洞（唐代）

南北飞山雪，万片寄相思。东西曲流水，千声泻别离。

巴猿学导引，陇鸟解吟诗。翻羡家林赏，世人那得知。
哭贾少卿
蔡襄（宋代）

画旟南度谪长沙，粤海新恩路更赊。
子日鵩来知主去，辰年龙会为贤嗟。
犹多婚嫁先捐馆，无复田园可寄家。
曾是德公推奖厚，一觞何处酹魂车。
相里使君第七男生日（一作生日）
包何（唐代）

娶妻生子复生男，独有君家众所谈。荀氏八龙唯欠一，

桓山四凤已过三。他时干蛊声名著，今日悬弧宴乐酣。

谁道众贤能继体，须知个个出于蓝。
喜团圆 将到家作
董元恺（清代）

依稀又见，兰陵城郭，远火垂杨。忽逢野老偏相识，惊问鬓毛苍。

遥知窗外，柳开新眼，梅送余香。牵衣大妇，挽须小女，争拂风霜。
次韵李大著春日杂诗十首
喻良能（宋代）

漫仕叹迟暮，卜居城北偏。
已教山白石，只欠沼清泉。
帘透一檐月，窗横数尺天。
杂花还映竹，故故自芳妍。
九华隐士居陈生寄松管笔
梅尧臣（宋代）

春松抽瘦梗，削束费长毫。
鸡距初含润，龙鳞不自韬。
尝为大夫後，欲写伯夷高。
一获山家赠，令吾媿汝曹。
赠潘半径
庞嵩（明代）

东望白鹤峰，西引澄虚台。几时释尘鞅，与子终徘徊。
为查雨亭题遗峰补卉册六首 其一
华蘅芳（清代）

宦海归来气未平，笔端涌起石嶙峥。故留隙地教花补，想见当年伉俪情。
次韵和王仲至李审言见寄
沈遘（宋代）

相如未用尚文园，暴胜威名世已传。揽辔一时高莫挹，著书千首浩无边。

顾惭局趣何能驾，望绝骐骝不得前。圣世料材方责实，便应归泛五湖船。
赓歌
陆龟蒙（唐代）

采江之鱼兮，朝船有鲈。采江之蔬兮，暮筐有蒲。

左图且书，右琴与壶。寿欤夭欤，贵欤贱欤。
清明前三日将晚风雹大作枕上赋此
郑刚中（宋代）

寒云压初晓，檐溜如飞瀑。
惊雷下檐来，万瓦鸣枯竹。
长髯不敢卧，起视乱双目。
报言此何祥，众宝归我屋。
细大同茧栗，照耀比灯烛。
又如倾水晶，一扫可数斛。
翁速共罗取，富者人所欲。
长髯尔何痴，妄想堪捧腹。
降包注大雨，是岂诵不熟。
都缘春风老，地远孤花木。
瘴裹荔枝林，东皇意宁足，
骑龙作清明，云间散珠玉。
齐国大长公主挽词
胡宿（宋代）

旧筑王姬馆，新开贵主阡。山林经驻跸，烟雾隔飞軿。

天属尊惟孝，邦风穆以贤。鸾龙摛翰藻，昭德万斯年。
游天池
顾瑛（元代）

萦纡白云路，窈窕青山联。
秋风吹客衣，逸兴良翩翩。
扪萝度绝壁，蹑蹬穷层巅。
崖倾石欲落，树断云复连。
两峰龈牙门，中谷何廓然。
大山屹堂堂，直欲摩青天。
小山亦磊落，飞来堕其前。
阴阴积古铁，粲粲开青莲。
神斧削翠骨，天沼涵灵泉。
玉龙抱寒镜，倒影清秋县。
忆昔张贞居，寄我琳琅篇。
逝者不可作，新诗徒为传。
举酒酹白日，万壑生凄烟。
幽欢苦未足，落景忽已迁。
美人胡不来，山水空清妍。
句
张介（宋代）

应是子规蹄不到，致令我父未归家。
答高判官知唐店夜饮
梅尧臣（宋代）

露宿勤王客，相从月下来。
黄流何日涨，绿酒暂时开。
风定灯花烂，天高斗柄回。
醉言多脱略，吾党不须猜。
江南春
李中（五代）

千家事胜游，景物可忘忧。
水国楼台晚，春郊烟雨收。
鹧鸪啼竹树，杜若媚汀洲。
永巷歌声远，王孙会莫愁。
东岳 其一
梅清（清代）

作镇纪崇望，应星协神区。乃憔群岳宗，盘礴临东隅。

峻哉何巍巍，悬磴垂云衢。半壁俯全鲁，远影缭勾吴。

我来春夏交，瑶草方芬敷。始临一嶂断，忽出众壑殊。

次第开天阊，海色万里舒。树挂飞蜃长，石蹋扶桑孤。

羡门如可招，挟翼将同驱。乃知灵境别，旷览良不虚。

冥怀入神明，喟焉思真符。风雨若有俟，瑞应岂遂辜。

方期传遥踪，封禅奏成书。
依韵和持国新植西轩
梅尧臣（宋代）

开地临广衢，崇崇十余亩。
新轩稍偏北，治圃亦西酉。
盎中植菡萏，水不过升斗。
小桂未得地，验活徒掐朽。
上乏幽禽啼，下多穴蚁走。
药苗虽无补，欲比山中有。
浇灌同一时，萌芽或先後。
松株不满尺，廊庙色已厚。
禀性久且坚，物理岂无偶。
棕榈仍未大，散叶才八九。
夏绿与冬青，各各自为友。
吾轩还处西，修竹尔後取。
两莫论是非，但可吟对酒。
句
廷云（宋代）

蛙鸟莫夜官何为，蝶慈芳菲梦不知。
烛影摇红·菊绽黄花
长筌子（金朝）

菊绽黄花，月生碧汉清光皎。霜前雨后正芬芳，四海圆明照。朵朵争开烂熳，吐香风、腾辉天表。槛边幽雅，空外婵娟，依时呈妙。阆苑仙葩，蒋公三径知音少。瑶台宝鉴照娑婆，悟者头头了。好对东篱赏玩，射江山、虚堂灵沼。数枝金蕊，万道银霞，浮生难晓。
次仲氏以静客龙湖见寿 其一
陈谟（明代）

长庚残月晓西东，枕上吟馀响石淙。凉雨疏桐过末伏，小亭幽径长芳丛。

季方难弟龙湖远，老杜狂夫饭颗同。秋月华星双入手，更攀菡萏映杯红。
水云深处
史谨（明代）

一室如舟住水云，四边芦苇接苍旻。浑无田产供王赋，只有渔郎作故人。

蘋汎晴光鸥卧雪，波涵秋影雁来宾。明朝去约乘槎叟，醉过柴门莫厌频。
望玉笥山弗克登览留诗万年宫
聂古柏（元代）

西南山水窟，玉笥号奇绝。群岫来坡陀，孤峰立撑嵲。

邃洞烟萝青，危涧幽泉咽。正是南昌尉，于兹悟仙诀。

一览快心目，洗涤中肠热。嗟余敢告劳，驰驱待环辙。

五月登武夷，清流清且冽。扁舟九曲中，两崖千尺铁。

岁暮复何之，清江夜飞雪。山灵似笑我，身世若羁绁。

愿言解尘缨，林泉养吾拙。
括易送中丞滕少松公祖陟留都 其五
霍与瑕（明代）

需郊开祖帐，旅觯盍朋簪。怅望违铉玉，无因繫柅金。

贯鱼茅拔汇，鸣鹤子和阴。倘束丘园帛，如兰尚可寻。
奉和圣制过王浚墓应制
张说（唐代）

牛斗三分国，龙骧一统年。智高宁受制，风急肯回船。

有策擒吴嚭，无言让范宣。援孤因势屈，功重为谗偏。

旧迹灰尘散，枯坟故老传。百代逢明主，何辞死道边。
柳絮
释居简（宋代）

麻姑米白玉床丹，老去慵将狡狯看。却爱一川风絮好，就船做得雪团乾。
莺啼序
高似孙（宋代）

青旗报春来了，玉鳞鳞风旎。陈瑶席、新奏琳琅，窈窕来荐嘉社。桂酒洗琼芳，丽景晖晖，日夜催红紫。湛青阳新沐，人声澹荡花里。光泛崇兰，坼遍桃李，把深心料理。共携手、蘅室兰房，奈何新恨如此。对佳时、芳情脉脉，眉黛蹙、羞搴琼珥。折微馨、聊寄相思，莫愁如水。青苹再转，淑思菲菲，春又过半矣。细雨湿香尘，未晓又止。莫教一鴂无聊，群芳亹亹。伤情漠漠，泪痕轻洗。曲琼桂帐流苏暖，望美人、又是论千里。佳期杳渺，香风不肯为媒，可堪玩此芳芷。春今渐歇，不忍零花，犹恋馀绮。度美曲、造新声，乐莫乐此新知。思美人兮，有花同倚。年华做了，功成如委。天时相代何日已。怅春功、非与他时比。殷勤举酒酬春，春若能留，□还亦喜。
觱发寒威淡远空两峰谁镂玉西东后凋颜色分明在便是当年黄绮翁 其一
弘历（清代）

积素迷蹊掩薜扉，春和一室独研几。山阴舟系相寻者，访戴伊人是也非。
木兰
刘儗（宋代）

晓来随手抹新妆，半额娥眉宫样黄。铢衣洗就蔷薇露，触处闻香不炷香。

君不见同时素馨与茉莉，究竟带些脂粉气。又不见钱塘欲语娇荷花，粗枝大叶忒铅华。

何如个样隐君子，色香不俗真有味。根苗在处傲炎凉，敢与松柏争雪霜。

椒桂荑莸君杂处，小窗相对无相忘。
西江月（过福唐留别故人）
赵鼎（宋代）

世态浮云易变，时光飞箭难留。五年重见海东头。只有交情似旧。

未尽别来深意，难堪老去离愁。青山迢递水悠悠。明日扁舟病酒。
长门怨二首
李白（唐代）

天回北斗挂西楼，金屋无人萤火流。
月光欲到长门殿，别作深宫一段愁。

桂殿长愁不记春，黄金四屋起秋尘。
夜悬明镜青天上，独照长门宫里人。
简叔自临安之官鄂渚专书问讯多寄近作以诗谢
孙应时（宋代）

与君异姓似诸昆，文采风流帝子孙。
珍重征途犹问讯，殷勤诗卷遣重论。
光寒牛斗韬龙剑，兴逸江湖著瓠樽。
混混人间谁虎鼠，冥冥物外独鹏鲲。
间中日月无追恨，圣处工夫岂浪言。
万里此心长对面，莫寻别赋苦消魂。
复雪 其二
方岳（宋代）

自领苍头挈短壶，兴成何必剡溪图。有难为者梅兄弟，岂易卑哉竹丈夫。

宾从野情纷烂熳，山川云气上虚无。相随石鼎清如水，底用侯家暖玉炉。
入门复出门三十六韵
姚燮（清代）

入门复出门，觱发苦长迈。譬如饥巢乌，安能避矰铩？

谁云好肉肌，坐之一身疥。措大禀贱资，天池未经汰。

昏风搜冻潮，低氛冰尘壒。穷年无悦声，万悲与硠磕。

萧寥空壤中，旷闻大块噫。况我离穷檐，百步即荒外。

洌凛相捩摩，曾不爪趾害。敝裘聊致暄，肌肤夙叨爱。

趋送劳友朋，视帆到江濑。江气𧹬无青，群峦闭愁黛。

抽缆弗少缓，怨尔津鼓擂。涕泗积袖痕，辛酸日愁晒。

寸腑寡所监，虚此年岁代。难于憔悴因，略求颜色耐。

去夕茅堂深，别酒眷迟娧。惨视家人容，已如梦相对。

拒彼霜雪欺，徒壁亦资赖。壁影瘦我衣，兀兀眼前在。

恃我酒骨坚，深更拄严籁。极早明夏初，得此欢聚再。

墙根新种榆，青当过檐逮。弱妇持怆心，敛襟短篝背。

讵能迟回留，而须手搴带。吾郡连粤闽，西夷近侵界。

信无不测虞，犯我蛟虎隘。奈闻中路艰，川梁入凌厉。

往往胠箧流，布刃扰商侩。吾装馀破书，不及升斗稗。

既恐芒刺投，奚忘履霜戒？今朝行脱然，谁复制烦痗？

目避枯柳梢，畏视海云䨴。局蹐托乾坤，升沈付蓍蔡。

苍茫馀孑形，高城阻丛荟。且抒击楫歌，一试破浪快。
送公为游淮南?此诗为晁补之作?
苏轼（宋代）

负米万里缘其亲，运甓无度忧其身。
读书莫学流麦士，挟策莫比亡羊人。
乃翁辛苦到白首，汝今强勉当青春。
昔时管鲍以君霸，此两士贾宁非贫。
重九日游南山峡觉海寺
李昴英（宋代）

恰重阳日到南山，小摘黄花供绿樽。
钟叩一声萧寺晚，移舟载月过前湾。
庚午春予得罪再贬昌化琼士饯送者皆怅然有不忍别之意严君锡魏介然追路至儋耳兹事当求之古人感叹成古风二百言
李光（宋代）

绍兴庚午春，李子复南徙。仓皇就长途，夜担不敢弛。

饯我无杂宾，亦有方外士。裴杜二耆哲，矍铄浑童稚。

老禅不忍别，握手挥涕泪。行行至澄迈，名姓难尽纪。

酒酣通湖阁，颇获一笑喜。缅怀双泉居，风土信清美。

床头挂海月，枕上听流水。夜棋招隐沦，浊酒会邻里。

桑下不三宿，怅恋吾过矣。人生随遇乐，已过犹脱屣。

最怜严与魏，触热到儋耳。世情逐炎凉，万古同一轨。

对境心数役，何以敌生死。南窗可寄傲，散帙忽盈几。

松林十里间，移植颇易致。赫日资繁阴，且复宥老楮。

夜凉得深禅，日永常晚起。恨君不少留，伴我读书史。
梦兰谷兄
谢廷柱（明代）

桃花江上城，白鹿山前屋。夜半风雨来，梦中见兰谷。

只云今犹生，不记昨已哭。胡为异平素，默默意含蓄。

周旋未须臾，清泪已盈掬。
卷耳
佚名（先秦）

采采卷耳，不盈顷筐。嗟我怀人，寘彼周行。(寘 通：置)
陟彼崔嵬，我马虺隤。我姑酌彼金罍，维以不永怀。
陟彼高冈，我马玄黄。我姑酌彼兕觥，维以不永伤。
陟彼砠矣，我马瘏矣。我仆痡矣，云何吁矣。
牡丹秋开
胡安国（宋代）

秀出群芳照碧栏，世间颜色比应难。晓来露采光先泛，晚得云阴叶未残。

艳质易迷人竞赏，道心无染兴终闲。使君认取真消息，同向樽前笑里看。
附：检悼亡姬诗
韦检（唐代）

宝剑化龙归碧落，嫦娥随月下黄泉。

一杯酒向青春晚，寂寞书窗恨独眠。
寄鲁平
张方平（宋代）

平也青云器，乡评推孝廉。高怀焦尾澹，壮节湛卢铦。

与我偏心照，论交以道詹。逸群容策蹇，美盼对无盐。

振楫期同济，提衡岂致嫌。前年税征鞅，弥月憩衡苫。

环堵藜为榻，圭门席挂檐。未曾忧四壁，聊与醉青帘。

且默何尝说，虽寒不附炎。伏龙当自起，跃马要谁占。

舌在居贫乐，情亲茹蓼甜。雅游伤遽散，流景顾将淹。

信断伤秋雁，愁多伴夜蟾。不堪男女泪，北望一渐渐。
再和实之喜雨呈正之
黄榦（宋代）

苦海渺无涯，火宅常自焚。
青衫不疗饥，白首非工文。
勉策疲驽不，舍已为人耘。
造物真小儿，苦乐胡不均。
突如四月时，梅雨成炎蒸。
安得玉烛调，一晦复一明。
中夜忽自悟，感慨若有神。
有名汝不趋，有利汝不奔。
独与迂阔友，卜邻向东屯。
燕坐想羲皇，浩歌发商声。
床头有浊醪，啸咏聊自倾。
又如苦旱中，一雨涧壑盈。
草木回春不，万象皆更新。
君今东屯成，拙寝复几兴。
我亦侧西流，草阁时共凭。
长想千载上，依依耦耕人。
陪游宣慰游霅归赋
俞德邻（宋代）

隃望平山碧四围，鹁鸪啼处见柴扉。白蘋风起雨初歇，绿叶成阴春又归。

野外樵夫纷避道，溪边鸥鸟独忘机。深杯百罚人扶醉，一枕西轩月满衣。
秋兴
叶光辅（明代）

秋树碧千寻，凉蝉叶叶吟。山中少同调，流韵入鸣琴。
次沈侍郎游楞伽李氏山房韵 其二
朱熹（宋代）

天聪已许一言悟，年少悬知万卷开。珍重当时读书处，低回空有后人来。
泊蕲州城下晚思
董嗣杲（宋代）

日落乌雀下，笛声起谯楼。
舟泊倦欹枕，枕此秋江头。
寸心积万思，浪寄非久留。
斩新雉堞壮，环堑柳影稠。
城中酒旗飞，窃窕吴姬讴。
风传何凄然，抑扬邈难俦。
往时委黄茅，今此开青油。
香凝燕寝晓，喜见鸿集秋。
矶月照客衣，苦触听砧愁。
夜深不敢语，我吟月解不。
月落不旋踵，云过江声浮。
逗晓入城步，将诗扣郡侯。
戊申初冬望前一日本师天然老和尚六十又一示生人天胥庆华梵交响恭赋律言敬致末祝
释今无（明代）

五叶回春绿，双轮导瞑流。宝坛高宿将，芳轨正中区。

盛世材偏美，名山迹屡投。圆音通十域，至德仰千秋。

洞水天潢浚，宗风地轴留。一麟孤玉角，四海集金彪。

慧刃回烟水，神针贯斗牛。选官江右近，游岳尚平羞。

圣谛凋人爵，嚣尘惜马头。阅人悬至鉴，据座得真吼。

性相融相摄，行藏自可求。坐深喧斗蚁，机阔觉鸣鸠。

逗月苔烟少，藏莺雪树稠。沿流抛楚玉，砻石转吴钩。

雷震山常响，花明笔尽收。急湍抽蚌腹，杰石驾龙楼。

道泰浇风隐，岩高瑞气浮。绛霞腾翡翠，白麈傲王侯。

初地称韶石，重来即邓州。凤林存眼目，狐径铲戈矛。

力劲回澜柱，风严狎水鸥。入城卑俗降，及室弛心偷。

白石饶清露，彤云护绿筹。松枝生珀软，柏叶应机抽。

凭槛知无际，扶筇岂有侔。灵峰犹隐隐，贝叶自飕飕。

侧仰孚慈力，群趋庆鹤俦。披珠惭异掌，饮乳咽乾喉。

一偈称难尽，三回匝未休。梅花呈曙色，此意独悠悠。
赏花
陆游（宋代）

湖上花光何处寻，朱朱白白自成林。衰年何预伤春事，闲客犹怀爱物心。

欲堕每愁风骤起，正开却要日微阴。兰亭禹庙平生事，一榼芳醪莫厌深。
题洪逸雅茂才
王松（宋代）

一瓣心香属所南，遗民心事更何堪！泪痕墨沈潇湘雨，风叶露根花两三。
闻笛
刘子翚（宋代）

倚楼何处笛，飞响彻云霄。
曲怨吹难尽，风回听勿遥。
戍兵临绝漠，闺妇起寒宵。
一弄梅飞雪，华年鬓亦凋。
送光禄吕卿知怀州
刘攽（宋代）

卿秩西来郡组新，东京故事本忧民。太行形胜连天党，积石波涛会孟津。

千里雄风随坐啸，百城膏雨待行春。期年定有周堪诏，父老无劳借寇恂。
木雁堂
刘敞（宋代）

听讼吾犹人，安得终曰间。从吏已可知，拂衣未能还。

逍遥及馀暇，苟且宽心颜。洒扫延清飙，空凉辟重关。

古人有所处，才与不才间。持此以自娱，将非真隐然。
和气致祥诗
裴湘（宋代）

君德奉天道，冲融协太和。卿云呈瑞早，膏泽应时多。

煦集连枝木，嘉扶异颖禾。五星还聚井，丹凤更巢阿。

薮泽无遗士，边防久息戈。黔黎逢至化，稽首载赓歌。
许子大龙图挽词二首 其二
李纲（宋代）

接武鸳鸾列，交承淮海州。平生钦德望，避地款风流。

樽俎开幽抱，江山共胜游。那知生死隔，衰泪浩难收。
蜀葵满庭
释居简（宋代）

鬘缀薰风舞袂凉，依稀五竺饭空王。未哦玉唾三千偈，先列金空十二行。

桂殿冷滋分素洁，魏家新紫拟芬芳。华林锦绣连铜雀，叶叶倾斜背太阳。
早发鄂渚
张咏（宋代）

五里亭东晓色分，数峰连络倚青云。
回头却愧公车役，孤负沧洲野鹤群。
浪淘沙（惜别）
黎廷瑞（宋代）

别易见时难。万水千山。参商烟树暮云间。料想凤凰城里梦，夜夜归鞍。

杨柳上楼闲。倚遍阑干。东风翦翦雨珊珊。落尽桃花无可落，只管春寒。
千秋岁令·想风流态
佚名（宋代）

想风流态，种种般般媚。恨别离时太容易。香笺欲写相思意，相思泪滴香笺字。画堂深，银烛暗，重门闭。
似当日欢娱何日遂。愿早早相逢重设誓。美景良辰莫轻拌，鸳鸯帐里鸳鸯被，鸳鸯枕上鸳鸯睡。似恁地，长恁地，千秋岁。
题大年阁路逢僧图
晁说之（宋代）

关深羁思满，风断绿阴单。一遇空门侣，那知行路难。
清平乐·晓窗晴日
黄机（宋代）

晓窗晴日。一点黄金橘。万事如毛随日出。多少人间头白。未春长恨春迟。春来生怕春归。办取揭天箫鼓，莫教孤负荼。
蝶恋花（和曾端伯使君，用李久善韵）
向子諲（宋代）

洲上百花如锦绣。水满池塘，更作溅溅溜。断送风光惟有酒。苦吟不怕因诗瘦。

寻壑经丘长是久。晚晚归来，稚子柴门候。万事付之醒梦后，眉头不为闲愁皱。
寄朱五哥
何文季（宋代）

单父琴边遇赏音，皋比巍坐屋庐深。
客中莫放挥金手，酒后无忘守口箴。
投笔未酬豪杰志，读书犹识圣贤心。
何时棹破山阴雪，共对青灯谈古今。
北苑十咏·采茶
蔡襄（宋代）

春衫逐红旗，散入青林下。
阴崖喜先至，新苗渐盈把。
竟携筠龙归，更带山云写。
题杨康功醉道士石
秦观（宋代）

黄冠初饮何人酒，径醉颓然不知久。
风吹化石楚山阿，藤蔓缠身藓封口。
常随白鹤亦飞去，但有衣冠同不朽。
异物终为贤俊得，野老田夫岂宜有。
华阴杨公香桉吏，一见遂作忘年友。
日暮西垣视草归，往往对之倾数斗。
大梦之间无定论，启母望夫天所诱。
谷城或与子房期，西域更为陈那吼。
我疑黄冠反见玩，若此坚顽定醒否。
何当一笑凌苍霞，顾谢主人聊举手。
十日菊
薛莹（两汉）

昨日尊前折，万人酣晓香。今朝篱下见，满地委残阳。

得失片时痛，荣枯一岁伤。未将同腐草，犹更有重霜。
答刘戒之早秋别墅见寄
白居易（唐代）

凉风木槿篱，暮雨槐花枝。并起新秋思，为得故人诗。

避地鸟择木，升朝鱼在池。城中与山下，喧静暗相思。
酬安秘丞见赠长歌
王禹偁（宋代）

我闻进士登科换凡骨，信知不是风尘物。
贡籍由来数百年，直疑空却神仙窟。
其间最贵龙虎榜，乘时得路为卿相。
一从巢寇犯阙来，梁氏礼闱还草创。
庄宗明宗虽膺命，晋朝汉朝俱不永。
其中纵得神仙材，太平不见哀之哉。
上玄应恐天地闲，安仙又谪来人寰。
二十把笔疏辞源，黄河倾落昆仑山。
有周道衰犹叹凤，天公留得归皇宋。
天水夕郎掌贡时，禹门万仞连云耸。
不是真龙不能过，嗔波怒浪浇雷火。
是岁北极七个星，一时下降为门生。
安仙堂堂冠其首，六星煌煌愿随後。
驺虞赋就铿金石，丹水诗成摛锦绣。
玉皇殿前受恩渥，一时命入芙蓉幕。
独得归州近巫峡，十二晴峰长在睫。
郡斋狂醉复狂吟，书尽巴东一川叶。
迩来游宦五六年，吴山越水供新编。
还同白傅苏杭日，歌诗落笔人争传。
去年始上芸香阁，出典陶丘滞锋锷。
阮籍营中浮蚁馨，亚夫门外垂杨弱。
骥足虽知暂縻绊，樽前未始长嗟叹。
只应会得老聃言，大器本来成较晚。
吾君正是兴文教，不日徵归掌纶诰。
醉挨雉扇扫宫辞，怒上螭头呈谏草。
笔下追还三代风，袪尽浇漓成古道。
丈夫方见兼济才，莫学西山采薇老。
我今自是蓬蒿身，如何一见如故人。
长歌谓我相翦饰，便疑平地升青云。
文章难得逢知己，知己相逢贵终始。
伊我行止方凄凄，老亲稚子相顾啼。
出门动足歧路迷，得君引上登天梯。
赵季茂遗予郭索侑之以诗予早上亦遣山肴两介
岳珂（宋代）

倚桂傍岩麓，采芝行谷湄。
偶因山雨驻，何有岭云持。
鼎芼朝欺腹，窗寒夜切肌。
开奁应一笑，会有忆人时。
午热憩忠义渡
杨万里（宋代）

秋阳嗔我紧追程，急泊临流一短亭。
摘索风巾些子倦，苍茫水短霎时醒。
单牌双堠头都白，万岳千岩眼强青。
不及溪边老亭父，一生卧护竹窗棂。
鲜于谏议挽词二首
范祖禹（宋代）

西蜀文章老，中朝侍从臣。
谏垣风烈在，书殿宠光新。
宣室虚前席，清漳叹病身。
致君才未展，青史迹空陈。
惆怅诗 其二
李龏（金朝）

绣林红岸落花钿，目极云霄思浩然。漳浦病多愁易老，满庭榆荚似秋天。
集古 重九
李俊民（金朝）

事去人亡迹自留，白云犹似汉时秋。

如今暂寄尊前笑，明日黄花蝶也愁。
五月十一日早行是日风寒如八九月
刘敞（宋代）

晨兴事朝谒，星汉已阑干。云薄露犹湿，风高天正寒。

尘衣先改素，蓬鬓强弹冠。兴在江湖永，空歌行路难。
次韵秦寿之题五祖
王之道（宋代）

栽花传法总吾身，生灭无烦取次论。
一梦傥从今日觉，群峰应许此山尊。
塔中相好如来真，手里衣盂达磨存。
若遇小儿宜借问，性华何处更寻根。
次韵彦恢再示前作
周紫芝（宋代）

此生难数绛人年，高位由来免疾颠。自笑晚途聊复尔，相逢云路岂其然。

归心只欲开三径，薄宦何由托二天。他日据鞍如可强，故人虽老未轻捐。
左原诗三十二首 其九 戏綵岩
王十朋（宋代）

烟霞屏障列西岑，戏綵标名自始今。我过岩前每流涕，斑衣空有老莱心。
清江劝驾送举人二首
王炎（宋代）

藏山有良玉，潜渊有明珠。
宝气露光彩，见者讵肯遗。
贤士抱良贵，又与珠玉殊。
方其未达时，眇然一布韦。
时来取通显，乘轩而执圭。
鹤书出阊阖，嗣圣清明初。
弹冠今汇征，駸駸上天衢。
显亲与事君，忠孝当无亏。
淡紫
贾似道（宋代）

名为淡紫遍身明，项如青靛齿紫红。
头上三尖腰要阔，战得场中不敢逢。
杂咏六言八首
刘克庄（宋代）

大将军无旧客，四公子成古坟。
寄语鲁仲连辈，买丝绣平原君。
菩萨蛮·春山愁对修眉绿
杨冠卿（宋代）

春山愁对修眉绿。春衫谁为裁冰縠。日暮倚阑干。不禁烟雾寒。湖边归去路。犹记传觞处。往事等空花。客心惊岁华。
次韵子瞻题泗州监仓东轩二首
苏辙（宋代）

肩舆袅袅渡浮梁，吏隐知君寄一仓。
十里遥看飞皂盖，小轩相对有壶浆。
清霄往往投车辖，永日霏霏散篆香。
留滞淮南久仍乐，莫年何意复为郎。
万斛尘飞日为霾，无心退食自成斋。
梅生红粟初迎腊，鱼跃银刀正出淮。
卧病空看帆度碛，诵诗犹记雪填阶。
夹河南北俱形胜，且借高城作两崖。
月林清影
高启（明代）

疏林逗明月，散乱成清影。
流藻舞波寒，惊虬翔壑冷。
云来稍欲翳，风动纷难整。
圆魄忽西倾，愁看堕空境。
击壤图
杨慎（明代）

陶唐天子调八风，凤仪兽舞明廷廷。
谁知鼓腹行歌者，复有山廷击壤翁。
短袖单衣露两肘，野状村容不自丑。
掀髯笑傲肩相随，共道帝力我何有。
柳谷饯日旸谷宾，老翁那记昏与晨。
一作一息有出入，时耕时凿无冬春。
蓂荚开残又朱草，生来未识平阳道。
海隅赤日烧九州，寰廷息壤汩洪流。
已见天戈挥丹浦，更闻风伯殪青丘。
老翁其间百不忧，直从红颜到白头。
君不见许由逃尧劳步履，巢父洗耳污清泚。
华封老人费言辞，康衢小儿强解事。
姑射丰姿虽可珍，神仙仿佛信难真。
君看击壤千年后，多少行歌带索人。
豫章二首
刘克庄（宋代）

湖光如镜了无尘，照见先生白发新。
岁晚骑驴行万里，始知孺子是高人。
荔子
邓肃（宋代）

荔子有佳品，乃在府城东。
我来方秀发，黄云几万重。
遥知香味色，已具碎花中。
凭栏一念足，不食意自充。
人世如梦耳，当体色即空。
谓是为真实，便可侑千钟。
谓是为非实，真饱亦何从。
虚实两无有，楼高雨濛濛。
初秋行圃四首
杨万里（宋代）

花梢飞下两鸣鸠，欲住还行行复留。
拾得来禽吞不得，啄来啄去竟成休。
秋蕊香
晏殊（宋代）

向晓雪花呈瑞。飞遍玉城瑶砌。何人剪碎天边桂。散作瑶田琼蕊。

萧娘敛尽双蛾翠。回香袂。今朝有酒今朝醉。遮莫更长无睡。
为举子时所用方砚小童涤之误伤其左角
巩丰（宋代）

巾箱砚子何处得，溪翁用作待鱼石。
博时不费杖头钱，遂入余家掌文墨。
父祖相传晚畀予，自幼相随真莫逆。
七星象斗隐约明，一口如池方寸窄。
忆曾携入对集英，仅毕春秋二三策。
后来随宦落江湖，同上武昌题赤壁。
定交首尾三十所，晏子狐裘虞老屐。
村童唐突岂偶然，一角微伤真可惜。
大禹圭玺犹缺残，因损不妨成友益。
灵光一殿亦偶存，小物本来甘弃掷。
赞经禆史则已多，论议失中天赐谪。
敬追子产谢叔同，息黥补劓全吾璧。
送玉庭上人住持南华
彭谊（明代）

南华金刹倚穷苍，曾是卢师旧道场。千载有僧来礼法，一溪流水自生香。

宝花台右荒秋雨，锡杖潭空印夕阳。莫道菩提消息远，孙枝今喜见芬芳。
入闽 其二
方岳（宋代）

雪龙怒吼出山去，二十里云行上天。老去极知诗力退，只将日历记山川。
赠周伯玉下第
王令（宋代）

京尘漠无聊，客书闻报罢。
拔身众人後，载水千里下。
微装困无余，归马剧连跨。
邈无失时叹，抗举与俗谢。
但言废文学，从今益休暇。
诗书得穷搜，朋友可邀迓。
如解万里骏，脱去衔轭驾。
虽时念亲贫，叹息忽自诧。
已如婴儿啼，心在声不嗄。
悲乐于俗异，使我喜失诧。
吾闻百年生，暂就天地舍。
中间有逢遇，穷达何足讶。
譬之适时运，寒暑变冬夏。
炎凉忽焉殊，裘葛代相藉。
於身亦何预，时与外物借。
尝闻庄生言，中不怛外化。
逢鸡就知时，遇弹因求炙。
况持身售人，五羖岂真价。
士材嫌易知，女好固择嫁。
勉之时我过，酒贱衣可贳。
赠闻聪师
释智圆（宋代）

淡然尘虑绝，禅外苦风骚。
性觉眠云僻，名因背俗高。
水烟蒸纸帐，寒发澀铜刀。
几宿秋江寺，闲吟听夜涛。
归乡七首 其七
何巩道（明代）

莫笑孤帆岁暮归，病人常忆故园扉。梅知渐暖何曾落，芹忍馀寒未敢肥。

最恨隔船难买酒，只怜临水易沾衣。此时霜月白如尽，老鹘呼风横海飞。
九月晦日谒韩子华遂留邀江邻几同饮是夕值其
梅尧臣（宋代）

乘兴驱车偶一来，旋呼江老旧游陪。
惊风送雨寒初动，举酒浮蛆拨不开。
骐骥鞴时闻内宿，琵琶弹急怨虚催。
接篱带去令传样，自此逢欢未便回。
正月七日登高侍宴诗
阳休之（南北朝）

日照前窗竹，露湿后园薇。夜蛩扶砌响，轻蛾绕烛飞。
幽居
陆游（宋代）

白发萧萧仅到肩，一枝藤杖日翩跹。
草苫墙北栖鸡屋，泥补桥西放鸭船。
心似枯葵空向日，身如病栎孰知年？放怀却有翛然处，不养金丹不学禅。
赠宋公佐 其二
周孚（宋代）

鬓发伤今白，艰难忆昨经。君犹厕跛鳖，我合弃流萤。

老树秋凄瑟，寒风昼窈冥。山房半酣坐，差胜楚人醒。
又和后九首
刘克庄（宋代）

入槐见蚁群聚，赋芧觉狙怒喜。
脱离黑蝉狱中，透入光明境里。
海阳十咏。云英潭
刘禹锡（唐代）

芳幄覆云屏，石奁开碧镜。支流日飞洒，深处自疑莹。

潜去不见迹，清音常满听。有时病朝酲，来此心神醒。
偈颂一百四十二首 其五十三
释广闻（宋代）

尽山河大地，只作一句道却。普使有情无情，同向句下明宗。
家立功侄过陶然亭看雪
查礼（清代）

雪声一夜鸣天籁，雪满城中复城外。晓风嘶马入城行，暮出城门雪未晴。

诸公好事耽吟兴，同上危亭寻曲径。后来笑我登临迟，不知晚景看尤奇。

松林何冉冉，寒鸦飞点点。茅屋何斜斜，寒犬吠家家。

微茫略识西山岫，倚槛萧萧笼两袖。为问围炉煮雪人，何如载酒雪中逗。

雪光浮白夜色催，琉璃地照琉璃杯。陶然亭即无垢国，远胜罗浮万树梅。
武昌铜剑歌（并叙）
苏轼（宋代）

供奉官郑文，尝官于武昌。
江岸裂，出古铜剑，文得之以遗余。
冶铸精巧，非锻冶所成者。
雨余江清风卷沙，雷公蹑云捕黄蛇。
蛇行空中如枉矢，电光煜煜烧蛇尾。
或投以块铿有声，雷飞上天蛇入水。
水上青山如削铁，神物欲出山自裂。
细看两肋生碧花，犹是西江老蛟血。
苏子得之何所为，蒯缑弹铗咏新诗。
君不见凌烟功臣长九尺，腰间玉具高拄颐。
偈颂一百一十七首
释绍昙（宋代）

远望蓬莱去学仙，途中忽遇李先生。
还丹一粒吞还吐，回首空山独自行。
湖山十景·麹院风荷
王洧（宋代）

避暑人归自冷泉，步头云锦晚凉天。
爱渠香阵随人远，行过高桥旋买船。
题甘露寺
吴济（宋代）

云阙漏微照，长江得半明。
心随帆影远，鸥似我身轻。
今古几兴废，山川无变更。
倚栏吟未断，拍拍又潮生。
郡斋水阁闲书·北岸
文同（宋代）

曲榭红蕖影，圆庵绿筱阴中。
门外何人会画，故来写作屏风。
高阳台·补幽贞馆图题词
邹韬（清代）

院閟苔香，帘筛月细，琼窗閒煞银钩。冰洗禅心，琅玕戛戛摇秋。

三生题遍相思子，荡柔怀、倦倚薰篝。怨灵修。薄命如侬，孤负情幽。

鸾笺擘玉亲题字，奈搜肠刻骨，总是离愁。小劫华鬘，春风冷落红楼。

湘兰老去痴魂在，寄天涯、写尽绸缪。恨悠悠。仙侣文箫，缥缈瀛洲。
绣鸾凤花犯·赋水仙
周密（宋代）

楚江湄，湘娥乍见，无言洒清泪。淡然春意。空独倚东风，芳思谁寄。凌波路冷秋无际，香云随步起。谩记得、汉宫仙掌，亭亭明月底。
冰弦写怨更多情，骚人恨，枉赋芳兰幽芷。春思远，谁叹赏、国香风味。相将共、岁寒伴侣，小窗净、沉烟熏翠袂。幽梦觉，涓涓清露，一枝灯影里。
似景侄二儿到衙
黄公辅（明代）

鹃声四月带馀寒，日日幽怀独倚栏。乍喜足音儿与侄，遂令意绪戚成欢。

久知尘鞅为虚幻，惟有吾庐是所安。冉冉八年湖海梦，好将归计问渔竿。
题画梨花
陆文圭（元代）

淡容露如洗，生色春欲动。纸帐小屏低，同入梅花梦。
易水辞
白玉蟾（宋代）

天为燕丹畜赵高，风鸣易水止荆轲。
不令刘季身秦怨，却速吴陈此水过。
秦王环柱刘光急，尺八匕首手死执。
伊独徙木信市人，殿下钤奴嬴得立。
目痛一月未愈自和前九首
刘克庄（宋代）

耄及岁不我与，眼空吾谁适从。
蒙叟达观鹏鷃}，子云自视蛇龙。
和刘太守十洲诗 雪汀
陈瓘（宋代）

谁把平毡水上开，坐看飞絮扑琼台。酒豪耳热笙歌沸，应怪幽人此地来。
陈漕生辰代杨文作
仲并（宋代）

六管阳初复，前宵月尚圆。
长庚俄梦李，崧岳故兴宣。
国使新恩数，忠臣夙眷偏。
节龙开远目，衣绣耸华年。
日月声名起，风雷号令传。
自应威动岳，曾是力回天。
相国关中粟，尚书地上钱。
委藏淹府库，飞挽乱车船。
南獠元归地，西方正拓边。
定知新将饱，尤赖我公贤。
赫赫兰台旧，飘飘凤沼仙。
终焉还魏阙，聊尔驻荆川。
曲学联珠履，非才污彩笺。
千秋期鹤寿，万里附鹏骞。
食生荔子五首 其四
周紫芝（宋代）

瘴岭蛮村万里赊，可怜生不近京华。荔枝犹想南中树，末利先看近世花。
烛影摇红 腊月二十夜大雪归自四印斋作
况周颐（清代）

夜话高斋，碎琼随步归来晚。小窗烧烛对梅花，疏影如相款。

赢窗尘襟暂濣。甚清寒、天涯未惯。料量青鬓，几许霜华，角声休唤。

风雪年年，旧吟春事成依黯。素娥深锁冻云低，幽恨凭谁管。

不恨琼楼自远。恨华年、无端暗换。怎生消受，明日旗亭，鹔鹴须典。
宿龙蟠矶寺中
王廷陈（明代）

龙象开灵屿，鼋鼍戴法筵。石间攒宝树，镜里涌红莲。

香气潭烟接，灯光岸火连。禅房风浪逼，永夜不成眠。
鸡鸣行
毕仲游（宋代）

鸡鸣问路行，挟马渡溱洧。老树势突兀，指点疑山觜。

茅茨渐分明，牛马犹昏翳。霜落路四平，星沉天若水。

小民幸安乐，朝廷多贤士。食禄乃强颜，流连为妻子。

吾闻嵇阮辈，放荡形骸弛。而我小县中，区区又何理。
上巳日祓禊渭滨应制
徐彦伯（唐代）

晴风丽日满芳洲，柳色春筵祓锦流。
皆言侍跸横汾宴，暂似乘槎天汉游。
赋水仙花
舒岳祥（宋代）

冷淡不生桃李径，只将素艳伴红梅。
冰清玉润檀心炯，日暮天寒翠袖回。
似倚兰舟并桂楫，羞称金盏共银台。
谁将六出天花种，移向人间妙夺胎。
除夕偶忆杜诗四十明朝是语有感作曹事 其二
王世贞（明代）

四十明朝是，抽簪岁屡更。自贪田父日，谁妒野人名。

腊肉来乡社，春醪有弟兄。不教儿辈酌，知会减欢情。
运判再以前韵见寄
韩维（宋代）

突兀朱堂冠北城，云峰满目互阴晴。
凭栏不负思山意，对酒何烦考鼓声。
清话从容双尘秃，雕章温丽百金轻。
归轩未必能相迟，梦绕西湖春水生。
五峰岩 其一
吴栻（宋代）

云烟杳霭环诸峰，石径诘曲穿疏松。更无飞埃趁短屐，祇有鸣溜迎修筇。
岁暮书事
欧阳修（宋代）

东州负海圻，风物老依依。
岁熟鸦声乐，天寒鴈过稀。
跨鞍惊髀骨，数带减腰围。
却羡常夫子，终年独掩扉。
有感一首
敖陶孙（宋代）

典衣沽美酒，铸金买艳歌。
青灯炯长夜，如此粲者何。
平生有廉蔺，方驾欲更过。
低颜儿女中，郁若鹰在罗。
酣望八极表，老泪如悬河。
诸儿颇嗤黠，见谓同一波。
相如混涤器，谢鲲困掷梭。
古来贤达人，细过非所科。
窃愿天子圣，朝廷半丘轲。
青春深农桑，东尽青齐阿。
坐今倡楼女，季弃黛黑螺。
下里羞阳春，中宫张云和。
我为太平人，短褐生橐驼。
醉魂招漫郎，或有石可磨。
又和仲远答锐长老二首 其二
韦骧（宋代）

山前旌剑弄晴光，瞻谒裴回殿角香。却坐灵堂问禅伯，莫持迂论作金汤。
秋怀 其七
韩淲（宋代）

壮士不逢时，失身杂蓬蒿。出门仰天笑，入门复悲号。

骥騄仰时仰，谁为九方皋。两鬓空未白，脱落已萧骚。

博文事华藻，驰辨如波涛。持此可求进，义命畏所操。

虽于交游间，好客时一遭。握手或对榻，气岸两相高。

奈此穷困何，耕凿敢辞劳。从渠肉食者，厌薄一世豪。

富哉汉公卿，朝夕醉醇醪。
南乡子
洪咨夔（宋代）

风雨过芳晨。多少愁红恨紫尘。两点眉尖凝远碧，纷纷。又被杨花误一春。

金凤压娇云。睡起纱窗背欠伸。心事欲言言不尽，沈沈。乳燕雏莺触拨人。
题从子伦画雪景便面
柯九思（元代）

千山雪月绕渔矶，寒沁船窗酒晕微。魂断翠禽香入梦，梅花应笑美人归。
辋川集二十首。柳浪
裴迪（唐代）

映池同一色，逐吹散如丝。结阴既得地，何谢陶家时。
过唐校书书斋
贾岛（唐代）

池满风吹竹，时时得爽神。声齐雏鸟语，画卷老僧真。

月出行几步，花开到四邻。江湖心自切，未可挂头巾。
文章
陆游（宋代）

文章如弈棋，分量固有极。
学不尽其才，识者为太息。
古来名世士，亦或堕此域。
至今读其文，曷尝不追惜。
士生千载後，夙慕当自力。
如其不能然，归哉事耕织。
疏屋诗为曹云西作
邵桂子（宋代）

草菜可食，总名曰疏。
品题有圃，树艺有书。
衡纵町畦，周绕屋庐。
树以樊垣，经父沟渠。
晨出抱瓮，夕归荷锄。
有蔓必薅，有蝗必驱。
风披雨沐，日暄露濡。
穉甲怒生，嘉苗蔚敷。
芥薑杞菊，韭薤蒜葫。
薇蕨藜藿，瓜瓞匏瓠。
楮鸡桑鹅，箨龙棕鱼。
马齿鹿角，鼠尾虎须。
薯蓣蔓菁，杜蘅蘼芜。
茵陈莪萝，艽兰茹藘。
赤苋银茄，翠荇墨菰。
酸浆辣苫，甘荠苦荼。
庖人调胹，园丁拮据。
锜煮緤，筐稆贮储。
椒橙内交，{左齿右差}醢效劬。
以芼以湘，可茹可俎。
维昔尼父，瓜祭齐如。
饮水曲肱，其乐只且。
召南苹藻，韩奕笋蒲。
知味羡黄，齩根叹胡。
葵蓼饫颙，葱韭厌徐。
火芋明瓒，山菌接舆。
庾郎三种，石生一盂。
刘参玉版，苏传冰壶。
巢字元修，鲋姓豆虑。
菘羔抱孙，蹲鸱将雏。
丝滑露葵，练净土酥。
野荠锟钝，水苔脯膴。
饼炊菠棱，鮓酿苞芦。
胡麻馈馏，罂粟醍醐。
萍虀西晋，莼羹东吴。
芹撷泥坊，藤采丰湖。
沼泪有蘩，江汉有蒌。
冈有常枲，洲有接余。
雁门天花，黄河蘑茹。
大宛苜蓿，太华芙蕖。
环滁野蔌，盘谷山茹。
地饶所产，天茁此徒。
菲葑是采，口腹以娱。
落英未莎，初篁未箊。
霜根旋挑，露叶半舒。
烹泉石鼎，养火地炉。
色炫匕著，香浮柈盂。
气含土膏，味逾天厨。
肥生华池，响鸣辅车。
商颜饥解，文园渴甦。
前招麹生，后引酷奴。
馔非膻荤，饷非苞苴。
园无羊踏，壤有鼠余。
彼哉肉食，俎列豢刍。
心炙椎牛，项脔割豬。
春羔秋麛，冬鲜夏朐。
猩脣豹胎，麋{上难下肉}蟹胥。
缁裙解鼋，银丝脍鲈。
羊尾截肪，锦袄脱肤。
山肴雉兔，泽羞雁凫。
北馔潼酷，南烹{上圭下黾}蜍。
嗜鼠则鸱，甘带则蛆。
乃笑郑老，烂蒸瓠{左卢右瓜}。
乃笑坡翁，梦餐鸡苏。
属厌饕餮，饱死侏儒。
语以疏味，能知否乎。
予雅嗜之，日不可无。
乃颜兹屋，羞供是须。
宁疏而癯，毋肉而腴。
易牙司味，敢告膳夫。
蝉二首
张明中（宋代）

翅剪霜绡别样轻，腹饕风露有馀清。
一泓池水两垂柳，彼此赓酬无限声。
下棋
黄庶（宋代）

古人欲写得丧形，万事画在方罫内。
黑白胜负无已时，目送孤鸿出云外。
和萧翀江上纪别二绝 其二
刘崧（元代）

北岩云气上岧峣，却望归云度野桥。谁在西楼吹夏笛，雁飞不尽海天遥。
西湖纳凉
曾巩（宋代）

问吾何处避炎蒸，十顷西湖照眼明。
鱼戏一篙新浪满，鸟啼千步绿阴成。
虹腰隐隐松桥出，鹢首峨峨画舫行。
最喜晚凉风月好，紫荷香里听泉声。
宿无可上人房（一作宿翠微寺）
马戴（唐代）

稀逢息心侣，细话远山期。河汉秋深夜，杉梧露滴时。

风传林磬响，月掩草堂迟。坐卧禅心在，浮生皆不知。
挽王茂悦提舶二首 其一
周密（宋代）

清气钟全蜀，风流压盛唐。骚香薰屈宋，笔艳映钟王。

麾节平生梦，人琴一旦亡。卜居方有赋，埋玉重堪伤。
征途晓发
洪升（清代）

夜发蓟丘道，马蹄踏霜华。月照千千白，不辨冰与沙。

行行三十千，始闻啼曙鸦。朔风起何处，隐隐鸣悲笳。

徒侣惨不乐，从者咸咨嗟。扬鞭强笑语，前村有酒家。
青玉案 赋紫金沙
王恽（元代）

绿阴暗尽西城树。人总道、春归去，＊＊柔条高几许。绛灯闪烁，翠云萦护。元有留春处。金尊未＊倾芳醑。醉墨题诗要香露。蝴蝶飞来何栩栩。向人有意，绕阑翻舞。似约花闲住。
东宁十咏
高拱乾（清代）

尺檄如传空谷声，阻风经月少人行。关山已历三千里，樯橹犹迟十一更。

地暖腊残无雪到，忧深鬓里任霜横。眼穿何处天边雁，京雒难忘故旧情。
变竹枝词九首 其六
贺铸（宋代）

南浦下鱼筒，孤篷信晚风。但闻竹枝曲，不见沧浪翁。
送张中丞赴桂州
钱起（唐代）

出守求人瘼，推贤动圣情。紫台初下诏，皂盖始专城。

宠借飞霜初，威加却月营。云衢降五马，林木引双旌。

夙仰敦诗礼，尝闻偃甲兵。戍楼云外静，讼阁竹间清。

化伫还珠美，心将片玉贞。寇恂朝望重，计日谒承明。
菩萨蛮
晏殊（宋代）

高梧叶下秋光晚。珍丛化出黄金盏。还似去年时。傍阑三两枝。

人情须耐久。花面长依旧。莫学蜜蜂儿。等闲悠扬飞。
锦缠道 幽栖
徐石麒（清代）

万顷波涵，一段好山如画。种烟霞、称人潇洒。是谁独占东风下。

剪竹编篱，不放闲车马。向疏林影外，一尊常把。步逍遥、共渔樵闲话。

行人似解幽情道，画中人是，五柳先生也。
寓舍书怀
陆游（宋代）

借得茅斋近筰桥，羁怀病思两无聊。
春从豆蔻梢头老，日向樗蒱齿上消。
丛竹晓兼风力横，高梧夜挟雨声骄。
书生莫倚身常健，未画凌烟鬓已凋。
春游灵泉寺
贯休（唐代）

水蹴危梁翠拥沙，钟声微径入深花。嘴红涧鸟啼芳草，

头白山僧自扞茶。松色摧残遭贼火，水声幽咽落人家。

因寻古迹空惆怅，满袖香风白日斜。
次韵嘉言机宜
释德洪（宋代）

幽寻野外兴何如，蚕市村嚣忆故墟。煮茧生涯春老大，饷田时节意苏舒。

吹开麦浪南风至，落尽花房小雨馀。暂借僧窗聊假寐，梦惊身世两蘧蘧。
宿智印禅师道场
杨继经（清代）

翠壁苍崖接泬寥，参差黛巘倚云霄。夜寒玄豹啼林密，春暖骊龙听法遥。

金铎宝幢传佛偈，石梯残字见南朝。偶来欲脱荷衣去，惭愧无因挂一瓢。
金雀鬟 闺情
吉珠（清代）

庭院春深好。牡丹开遍了。不分是双鬟偷拗。
思归二绝句
项安世（宋代）

永日消金鸭，暄风汎宝鸾。
自从归意动，无复梦魂安。
列之告别为之怅然小诗送别
李光（宋代）

小桥西巷每徜徉，忽趁南风返故乡。旋汲双泉烹日铸，从今谁共北窗凉。
别镇阳监仓陈荐秘丞
韩琦（宋代）

一纪帅三垂，待士敢不至。推诚以求应，百不得一二。

彦升其应者，所应由道义。幕中六七年，始卒无少异。

严霜摧万木，老柏弥苍翠。烈火炽三日，良玉自温粹。

奉亲不可留，含笑就委吏。须代处洺邑，洁羞勤以遂。

我病来相台，去客无所觊。彦升两见过，顾旧不顾利。

言别之远官，驽枥饲骐骥。蹄齧慎勿较，所困非吾类。

自古贤者为，争免不肖忌。坐待天衢亭，万里观腾辔。
送别
王维（唐代）

山中相送罢，日暮掩柴扉。
春草明年绿，王孙归不归？(明年 一作：年年)
袁州庆丰堂十闲咏
祖无择（宋代）

吏散铃斋掩，闲眠到日斜。
无端是春梦，容易绕京华。
和宋中道元夕二首
梅尧臣（宋代）

结山当衢面九门，华灯满国月半昏。
春泥踏尽游人系。鸣跸下天歌吹喧。
深坊静曲走车辕，争前斗盛亡卑尊。
靓妆丽服何柔温，交观互视各吐吞。
磨肩一过难久存，眼尾获笑迷精魂。
貂裘比比王侯孙，夜阑鞍马相驰奔。
青羊宫砖记
佚名（唐代）

太平平中元灾。
和陶答庞参军六首
苏轼（宋代）

感子至意，托辞西风。
吾生一尘，寓形空中。
愿言谦亨，君子有终。
功名在子，何异我躬。
自仲嘉云亡未始见梦舟行夜入吴兴境有梦如平生感而赋诗四首 其三
程俱（宋代）

世以势论士，君诚不如人。扬扬乘轩者，志满气甚振。

外见七尺躯，中有万斛尘。凿枘固难入，鹗鸾岂相伦。

炙手苟可热，行路为雷陈。高栖冷如铁，骨肉不得亲。

谁能独无死，荣辱久乃真。
老鳏
陆游（宋代）

水际山前有老鳏，终年无事亦非闲。
渊源师友简编上，土木形骸鱼鸟间。
零落断云依钓濑，连涓新月照柴关。
葵羹稗饭悠然过，一饱元非造物悭。
赠廖融
王正已（宋代）

湖南虽不就卑官，高卧深云道自安。
病起坐当秋阁迥，酒醒吟自夜涛寒。
炉中药熟分僧服，榻上琴闲借我弹。
幸遇清朝有良鉴，退身争忍似方干。
上皇子嘉王生辰诗三章
陈傅良（宋代）

造次依儒术，朝回只一经。
更无他嗜好，端是众仪刑。
符应当良月，声华自妙龄。
帝垣从此日，光焰粲前星。
閒步
仇远（元代）

村迳桑麻合，扶筇信所之。
绿阴晴冉冉，白日步迟迟。
野茧粘高树，山雌入破篱。
岂无款段马，常是小儿骑。
轮台即事
岑参（唐代）

轮台风物异，地是古单于。三月无青草，千家尽白榆。

蕃书文字别，胡俗语音殊。愁见流沙北，天西海一隅。
偈颂一百零四首 其四十四
释绍昙（宋代）

活马骝，百十个。乳窦峰前，追风跳灶。杨岐三脚驴，尽力跂步不前；

江西千里驹，奋鬣追踪不到。更饶伊象头檀特，九十六种，见鞭影而行，蹶蹄不少。

未奏沙场汗血功，便思嚼啮天闲草。好则甚好，明觉老人笑须绝倒。
梅鹤旧图敬赋长歌为大人封君万寿之献
罗钦顺（明代）

罗浮山畔娟娟月，照见寒梅一株发。老鹤长年此托栖，气骨风神两超越。

生绡半幅谁写真，儿今把玩偏能频。眼前犹自有奇物，天下岂得无仙人。

仙人人道吾翁是，未论服食论标致。清白孤高寿且康，秖应梅鹤差堪譬。

久大堂中春酒深，醉酲坡梦与逋吟。直将甲子循环数，那许尘埃半点侵。

此去罗浮几千里，望望白云犹尺咫。浮暗之香喜达天，鸣阴之和惭为子。

兹图绝宜张寿筵，拜授使者签轴全。宜羹三实凭长养，南飞一曲永流传。
吊朱封君辞
周瑛（明代）

公昔骑兮白马，时往来兮山下。呼田父兮以往，醉扶归兮春社。

公今骑兮白鹤，渺盘旋兮冥漠。揽王子兮与游，坐吹箫兮碧落。

洁予荐兮犠牲，杂黍稷兮芳馨。罗拜献兮箫鼓鸣，公不来兮伤予情。
钱志道推官遗纱帽
梅尧臣（宋代）

远赠乌纱帽，能无白也诗。
山花不更插，野客莫惊窥
满江红·余将赴杭，佩珣出词送别。余正在束装，悤悤勉和两阕 其一
许禧身（清代）

绣阁名姝，喜潇洒、襟怀能几。鼓瑶琴一曲，万花生丽。

长日春晖闺范静，谢庭咏絮承欢是。羡诗才、家学总渊源，无双侣。

嗟小别，金阊地。难骤舍，攀留意。爱空灵妙笔，诗肠无底。

赠句缠绵添别泪，二年琐事从头记。得余閒、清夜和瑶章，心还寄。
官况
祖无择（宋代）

物态无端固尽谙，自为俗吏欠清谈。
岂忧官况全萧索，祗畏人言足二三。
玉勒已辜寻晓陌，锦鳞犹忆钓秋潭。
公余自遂疏慵性，从道嵇康七不堪。
和刘师文饮城西风怀
孙应时（宋代）

刘侯元佑家，高标振流俗。
益州西门外，胜日事幽瞩。
襟期得佳士，命驾不待促。
壶觞傍水石，谈笑满林屋。
经行旧台苑，芜没长禾菽。
长今何激烈，远思脱羁束。
遥追七贤社，不负千钟渌。
诗囊寄同幕，足音到空谷。
明月散错埃，清风濯炎溽。
壮游忆子美，感遇悲伯玉。
或名垂耳骥，岁月长饥鹄。
此事置物言，时情斩蛮觞。
柳梢青 赋枯梅寄张郎中马同知
张伯淳（宋代）

冷淡根荄。小春时候，两蕊三花。栽向西湖，移来东阁，一任安排。

绝怜瘦影横斜。但宜在、山巅水涯。花里平安，岭头孤秀，荣悴争些。
元丰己未三院东阁作·元丰戊午夏予尹京治陈
苏颂（宋代）

罢尹一年重置对，去家千里涉寒温。
青云交友难倾盖，白发慈亲正倚门。
日断濠梁横涕泗，梦回京口役形魂。
宽恩若未投诸裔，好奉安舆葺故园。
清明日偶成
刘辰翁（宋代）

海日高高天欲斜，断桥无复听呕哑。墓中酩酊已千载，陌上清明有几家。

已老愈疏惟酒盏，更晴相觅是梅花。年年春怨深如昨，莫把无涯恨有涯。
挽欧阳文忠公三首 其一
毕仲游（宋代）

夜梦钧天去不还，送车千乘出长安。醉翁亭远名空在，会老堂长壁未乾。

墓草荒凉秋日暗，松林萧索晚风寒。北山有石谁能取，四十年名不易刊。
春夜醮五岳图文诗
周弘让（南北朝）

夜静琼筵谧，月出杏坛明。香烟百和吐，灯色九微清。

五岳移龙驾，十洲回凤笙。目想灵人格，心属羽衣轻。

蕙肴荐神享，桂醑达遥诚。熙然聊自得，挹酒念浮生。
赠王子春
祖观（清代）

乱离踪迹各飘零，山寺重逢鬓已星。醉后谈兵双刃白，愁来说鬼一镫青。

侧身人海成孤往，触目狂泉笑独醒。寂寞草玄嗟岁晚，问奇谁过子云亭。
张徽猷挽诗二首 其二
汪藻（宋代）

天与精忠伯仲间，功成公独拂衣闲。专城早应贤侯选，延阁荣联近侍班。

去国久违龙尾道，思乡长梦鹿头关。谈经尽日抠衣处，学子相逢泪雨潸。
离京留题蒋店
姚勉（宋代）

合门传旨放朝参，归觐亲庭晓整骖。
葵藿丹心犹恋恋，五云缭绕望宫南。
项园即事。
宋庆之（宋代）

时节飞花尽，幽林亦自香。閒来看新水，独立又斜阳。

檐角鸟鸣霁，树根鱼就凉。一春风雨过，游事极相妨。
浣溪沙
仲并（宋代）

雅称诗人美孟都。清新幽韵比来无。新来学得绣工夫。

经卷但知从阿母，醉来翁已要人扶。尚能把盏劝屠苏。
何梅生以荔枝三百颗寄饷报诗四章 其二
陈曾寿（清代）

百年相见迟，一笑同臭味。空持岁寒心，莫报佳实馈。

去年贻素琴，壁悬写空意。但味老苏诗，知音弹可废。

林珍虽细物，发兴见深致。及时谢芸芸，孤往极所恣。

聊破重深阻，芳香表同嗜。区区缩地心，中有违天泪。
鹧鸪天·生羡鸡冠与凤仙
佚名（宋代）

生羡鸡冠与凤仙。时秋华艳遍园间。自怜生日悲生事，搔首吴江载月船。休身外，且樽前。喜君文彩锦相鲜。青云贻我长生曲，唤醒凄凉乐暮年。
马喻答惟晓问
葛绍体（宋代）

振鬣长鸣向远天，轻蹄健步欲争先。
关山万里踏飞雪，何似春风御柳边。
今秋麦大熟北客所愿也戏作诗寄王季裴
周孚（宋代）

覆块初惊绿未苏，转头飞雪上斋盂。腥咸此际宁愁子，饼拓今年不负吾。

蜀豉加盐还记否，湘蒿荐箸有诗无。为君一洗南烹恶，从此儒仙莫怨臞。
寄题萧民望扶疏堂二首
杨万里（宋代）

株松个竹已奇奇，那更扶疏荫碧漪。
唤醒渊明千载梦，政缘泸水一篇诗。
送人游西山
周弼（宋代）

昔人深夜看星斗，镇压灵坛尚有符。
偷写只应苍鼠惯，几行丹篆绕春芜。
丁端叔和九日诗至用韵奉谢恤邻之义且申前请
陈傅良（宋代）

夏畦不病晚穜佳，哿矣将诗补黍华。
散百为千吾写似，深山穷谷遍笼纱。
建炎丞相成国吕忠穆公退老堂诗 其二
钱伯言（宋代）

令台狱□□群花，名圃初成将相家。云母久遮黄閤座，绮疏新照赤城霞。

调羹梅子生无数，遵渚鸿飞去有涯。见说樽前富佳客，亦应思我醉时挝。
喻瀼溪乡旧游
元结（唐代）

往年在瀼滨，瀼人皆忘情。今来游瀼乡，瀼人见我惊。

我心与瀼人，岂有辱与荣。瀼人异其心，应为我冠缨。

昔贤恶如此，所以辞公卿。贫穷老乡里，自休还力耕。

况曾经逆乱，日厌闻战争。尤爱一溪水，而能存让名。

终当来其滨，饮啄全此生。
自行在解维宿长安闸下回望天竺诸山依依在目微臣去国抚事感伤因成此诗
冯时行（宋代）

归来岂不好，去国意如何。主圣忧思切，时危习俗讹。

山高更回首，天阔阻悲歌。一寸丹诚地，馀生感愤多。
青黄二色二首
贾似道（宋代）

青黄二色翅项明，此等生来何处寻。
初秋鬭到深秋后，百度交锋百度赢。
柚花
朱熹（宋代）

春融百卉茂，素荣敷绿枝。淑郁丽芳远，悠飏风日迟。

南国富嘉树，骚人留恨词。空斋对日夕，愁绝鬓成丝。
和林子长别后寄诗
虞俦（宋代）

尺素西来字字真，诗成胶漆重雷陈。连城喜子重增价，敝帚怜吾亦自珍。

穷达旧闻俱有命，功命底事要知津。一樽别后开怀抱，只有湖山似可人。
纪梦
舒岳祥（宋代）

纚纚桃花万树红，径回无复辨西东。
人间何处春风好，若欲逃秦入梦中。
访道安陵遇盖还为余造真箓，临别留赠
李白（唐代）

清水见白石，仙人识青童。安陵盖夫子，十岁与天通。

悬河与微言，谈论安可穷。能令二千石，抚背惊神聪。

挥毫赠新诗，高价掩山东。至今平原客，感激慕清风。

学道北海仙，传书蕊珠宫。丹田了玉阙，白日思云空。

为我草真箓，天人惭妙工。七元洞豁落，八角辉星虹。

三灾荡璇玑，蛟龙翼微躬。举手谢天地，虚无齐始终。

黄金满高堂，答荷难克充。下笑世上士，沉魂北罗酆。

昔日万乘坟，今成一科蓬。赠言若可重，实此轻华嵩。
归自西洞庭阻风登鼋山绝顶
王鏊（明代）

亲朋挽衣留不住，逆风舟向平滩驻。滩头寂寞谁与言，青鞋飞纵颠厓步。

鼋头戴山山不崩，东望东海西吴兴。群峰罗列七十二，如拱如立如奔腾。

我行天下亦多矣，所至有山或无水。其间有水却无山，何处能兼山水美。

苍茫万顷浮孱颜，惟有海上三神山。杳然可望不可到，不如此地日夕随我往与还。

胡为十年才一到，风乎尔知吾所好。
乙酉除夕
顾梦游（明代）

青萤灯火不成欢，薄醉微吟强自宽。
何意有家还卒岁？久知无地可垂竿。
壮心真共残更尽，泪眼重将旧历看。
同学少年休问讯，野人今已掷儒冠。
送客
赵孟坚（宋代）

素娥懒驾水晶轮，此夕飞来夜欲分。
送客出门还独立，一天清露湛无云。
岁除即事十首 其十
刘克庄（宋代）

瘦骨春衫薄，华颠綵胜垂。菱花应窃笑，妆束不相宜。
和李端叔大夫从参寥子游许昌西湖十绝
李廌（宋代）

股大如腰立已忧，不须登阁始三休。
道人尊足元无病，莫取形骸向里求。
曲中唱语
佚名（唐代）

张公吃酒李公颠，盛六生儿郑九怜。
舍下雄鸡伤一德，南头小凤纳三千。
渔家傲 其六 送春六曲
段克己（宋代）

断送春光唯是酒。玉杯重捲纤纤手。檀板轻敲歌欲就。

眉黛皱。翠环暗点金钗溜。

自笑而今成老丑。莺花依旧情非旧。杨柳自从春去后。

谁抬举。腰支新也如人瘦。
蜗舍
陆游（宋代）

蜗舍茨生草，龟肠饱淖糜。
麦因多雨损，蚕遇闰年迟。
徙义忧无勇，求仁戒自欺。
此生虽欲尽，吾志未应衰。
抱清楼
弘历（清代）

回廊曲折自通幽，拾级登临纵远眸。妙合而凝冲以静，佳名真副抱清楼。
小院
武衍（宋代）

小院秋声动碧梧，疯然涼思满蘧篨。
年来懒结青镫伴，却课儿曹读夜书。
张从之许玉友辄用其七夕赋韵以简之
李弥逊（宋代）

四壁萧萧一味愁，了无从事到青州。
殷勤独有张公子，为遣玉人宽鬓秋。
入京
朱南杰（宋代）

客怀醉杀也醒醒，昨夜思家梦几惊。
道阴且长无信息，只将喜鹊验安平。
真兴寺阁
苏轼（宋代）

山川与城郭，漠漠同一形。
市人与鸦鹊，浩浩同一声。
此阁几何与，何人之所营。
侧身送落日，引手攀飞星。
当年王中令，斫木南山赪。
写真留阁下，铁面眼有棱。
身强八九尺，与阁两峥嵘。
古人虽暴恣，作事今世惊。
登者尚呀喘，作者何以胜。
曷不观此阁，其人勇且英。
沁园春（送洪漕使宪闽）
李曾伯（宋代）

天目山房，洪崖老仙，亲授一灯。自檄草参筹，宾筵领袖，鼎梅助自，省闼权衡。华国文章，立朝风力，犹有老成人典刑。如公样，盍夜趋宣室，昼对延英。

乘轺惠我湘民。作翼轸中间一福星。正千艘漕玉，张颐西峤，单车把绣，将指南闽。过阙留中，历阶而上，方值汉朝更化新。南中事，若君王问及，老弗能胜。
与希焦二道者夜谈漫纪
释函可（明代）

崔嵬丹凤阙，旁耸大罗宫。中有两道士，老少颜皆童。

少者王子晋，老者是葛洪。头戴五岳冠，霞裾佩玲珑。

相将步高坛，琅璈响碧空。曲终天欲曙，紫雾杂幡幢。

有时草玄文，翩若戏海鸿。有时看宝剑，光芒斗牛冲。

冰雪贮心腹，秋水湛方瞳。架上九丹经，云锦百千重。

问以世间典，亦有旧诗筒。疑尔食字化，又疑白鹤双。

忆我初来时，萧索若飘蓬。李君下拜揖，遥指昆崙峰。

千尺水晶楼，白云有路通。竹杖叩丹扄，一见气舂容。

不识人间礼，欣此邂逅逢。饮我鸭绿江，食我西山松。

赠我白马牙，衣我千针缝。乞者固无厌，施者意方隆。

共坐论南华，麈柄各横纵。出门薄云车，金勒玉面骢。

瞬息三千里，往来若游龙。匪特仙骨轻，兼之侠气雄。

最爱秦三良，三年煮石供。忽闻胥靡饥，中心已忡忡。

欲将洛多士，尽置碧纱笼。吁嗟下界苦，药裹安足充。

愿借白羽扇，熄此天地烽。愿借太乙炉，榾柮燄方红。

全收古今愁，付此鼎中镕。鍊成五色石，以补西北穹。

再借一指头，著我七尺筇。一点医巫闾，化作万选铜。

白拂从中分，相峙若泰嵩。一饱山中狼，一以济裸虫。

然后拾其馀，置之布袋中。十日买一雨，五日买一风。

更买双凤凰，朝夕鸣梧桐。一鸣黄河清，再鸣菽麦丰。

二仙笑余言，兹愿何匆匆。一治复一乱，天运无终穷。

烽火夺炊烟，甲士讵为农。閒愁亘古今，女娲叹无功。

狼贪不可厌，林林祸方丛。古佛虽大悲，难挽水火风。

买风复买雨，能令宙合同。何似买杲日，高挂扶桑东。

光照北邙山，永塞高下舂。凤凰亦有死，黄鹄一飞翀。

骑之游九州，长笑入崆峒。予复笑二仙，斯志亦未崇。

不如买鼠须，束笔拟长杠。高旻展素笺，浩浩写心胸。

心胸亦何有，浮云日夜撞。倾血三百斛，奔流泻石谼。

化作大海涛，一荡天地蒙。冥漠前致辞，恍惚觌仪容。

知是前代人，燐光如白虹。三读不二歌，声声噎寒钟。

二仙寂不言，怪涕亦无从。暗风吹窗棂，残月若朦胧。

鸡声催天衢，妄谈犹未终。吁嗟此一时，万年想高踪。

一个寒冰佛，长伴两木公。
仙迹岩题诗二十三首·道院
佚名（宋代）

幽栖枹朴古先精，宴坐参同元化并。
一炷青香腾瑞霭，云端时透步虚声。
西园席上
曾巩（宋代）

省阁名郎国羽仪，瀛洲仙客众蓍龟。
山蹊向日花开早，海聚经寒酒熟迟。
下榻笑谈红旆偃，引觞醉醒玉钗随。
唯惭别乘疏顽甚，满面尘埃更有诗。
月夜泊慈水
姚士陛（清代）

舟泊闻宵柝，乡心正郁陶。岸虫秋老急，江月夜深高。

儿女悬双泪，年华送二毛。嗟余悲失所，踪迹独劳劳。